Det er uacceptabelt, at en stor del af landets ørelæger ejer høreapparatsbutikker ved siden af deres praksis. Sådan lyder kritikken fra Høreforeningen, som repræsenterer landets hørehæmmede.

Foreningen sætter spørgsmålstegn ved, hvad de kalder lægernes dobbeltrolle.

- Vi skal som borger, når vi går til lægen, kunne føle os trygge og have tillid til, at der ikke ligger et økonomisk incitament under den diagnose eller de anbefalinger til behandling, som man får, siger landsformanden for Høreforeningen, Majbritt Garbul Tobberup.

Hos ørelægerne afviser man dog, at der er tale om en dobbeltrolle eller et etisk problem.

Kræver regelændring

Borgere i Danmark har mulighed for at få et gratis høreapparat gennem det offentlige sundhedssystem. På grund af lang ventetid eller et ønske om større valgfrihed vælger nogle borgere dog at købe deres høreapparat med delvis egenbetaling hos en privat forhandler.

Ifølge en opgørelse fra Sundhedsministeriet ejede knap en tredjedel af landets ca. 180 praktiserende øre-næse-halslæger i 2015 en høreapparatsbutik.

Læs også : Lange ventelister over hele landet: Henny må vente to år på sit høreapparat

Høreforeningen kræver et stop for, hvad de oplever som en dobbeltrolle hos lægerne.

- Vi synes, problemet er, at der kommer penge mellem lægen og patienten, og det synes vi ikke hører hjemme i det danske sundhedsvæsen, lyder det fra Majbritt Garbul Tobberup.

Hun mener, at man skal vælge mellem enten lægegerningen eller at drive en forretning.

- Vi synes ikke, at det er i orden at bruge sin lægegerning til at skaffe kunder til sin forretning, siger landsformanden, som kræver en ændring af de nuværende regler, hvor lægerne gerne må sælge høreapparater ved siden af lægegerningen så længe, at de skilter med det.

Læger: Patienten kommer først

Hos lægerne afviser man, at der er tale om et problem, at ørelægerne kan tjene penge på at henvise til egne forretninger, når patienten skal have høreapparat.

- Vi følger fuldstændig gældende lovgivning, og ad den vej sikrer vi, at patienterne har et reelt og oplyst valg i forhold til høreapparatsbehandling, siger Ann-Louise Reventlow-Mourier, som er formand for de praktiserende øre-, næse- og halslæger.

Læs også : Hørehæmmede takkede nej til hurtigere høreapparater

Ifølge hende er det patientens behov, som kommer først. Hun afviser, at det kan være et problem, at læger kan have en økonomisk interesse i at sælge et høreapparat.

- Jeg oplever ikke, at der en dobbeltrolle. Vi synes, at vi har vores lægeetik fuldstændig på plads, siger formanden.

Hun mener tværtimod, at borgerne har bedre chance for at få oplysninger om deres muligheder, hvis de går til speciallægerne, end hvis de går til en privat forretning.

- Når man kommer til en speciallæge, er man sikret, at det er fagligheden, der er i højsædet, siger hun.